Ο παρών κανονισμός θεσπίζει το Ταμείο Ασύλου, Μετανάστευσης και Ένταξης (ΤΑΜΕ). Στόχος του εν λόγω ταμείου είναι να συμβάλει στην αποτελεσματική διαχείριση των μεταναστευτικών ροών και να βελτιώσει την εφαρμογή και ανάπτυξη της κοινής μεταναστευτικής πολιτικής και της πολιτικής ασύλου της Ευρωπαϊκής Ένωσης (ΕΕ). Το ΤΑΜΕ της ΕΕ έχει τέσσερις βασικούς στόχους: την ενίσχυση και ανάπτυξη όλων των πτυχών του κοινού ευρωπαϊκού συστήματος ασύλου, συμπεριλαμβανομένης της εξωτερικής του διάστασης· τη στήριξη της νόμιμης μετανάστευσης προς τα κράτη μέλη της ΕΕ σύμφωνα με τις οικονομικές και κοινωνικές τους ανάγκες, όπως οι ανάγκες της αγοράς εργασίας, καθώς και την προώθηση της αποτελεσματικής ένταξης υπηκόων τρίτων χωρών· την ανάπτυξη στα κράτη μέλη στρατηγικών επιστροφής, με έμφαση στον διατηρήσιμο χαρακτήρα της επιστροφής και την αποτελεσματική επανεισδοχή στις χώρες καταγωγής· τη μεγαλύτερη αλληλεγγύη και κατανομή ευθυνών μεταξύ των κρατών μελών, ιδίως προς τα κράτη μέλη που πλήττονται περισσότερο από εισροές μεταναστών και αιτούντων άσυλο. Όλα τα κράτη μέλη (εκτός της Δανίας η οποία δεν συμμετέχει στο εν λόγω ταμείο) καταρτίζουν εθνικά προγράμματα που περιγράφουν τις πρωτοβουλίες μέσω των οποίων σκοπεύουν να επιτύχουν τους στόχους που καθορίζονται στον κανονισμό του ΤΑΜΕ. Παραδείγματα πρωτοβουλιών περιλαμβάνουν μέτρα που στηρίζουν: συστήματα υποδοχής και ασύλου (όπως βελτιωμένες διοικητικές δομές, επιμόρφωση του προσωπικού που ασχολείται με διαδικασίες ασύλου, ανάπτυξη εναλλακτικών μέτρων αντί της κράτησης)· μέτρα ένταξης με έμφαση στο τοπικό επίπεδο (όπως παροχή επιμόρφωσης και υπηρεσιών σε υπηκόους τρίτων χωρών, ανταλλαγή βέλτιστων πρακτικών μεταξύ των κρατών μελών)· προγράμματα οικειοθελούς επιστροφής, μέτρα επανένταξης κ.λπ. Ενώ το μεγαλύτερο μέρος του προϋπολογισμού του ταμείου διατίθεται στα εθνικά προγράμματα, ένα μέρος αυτού χρησιμοποιείται για πρωτοβουλίες σε επίπεδο ΕΕ, για επείγουσα βοήθεια προς το Ευρωπαϊκό Δίκτυο Μετανάστευσης και τεχνική βοήθεια με πρωτοβουλία της Ευρωπαϊκής Επιτροπής. Ειδικές πρωτοβουλίες Εκτός από τη χρηματοδότησηγια τα εθνικά τους προγράμματα, τα κράτη μέλη μπορούν να λάβουν συμπληρωματικό ποσό για την υλοποίηση ειδικών πρωτοβουλιών. Οι εν λόγω πρωτοβουλίες (που απαριθμούνται στο παράρτημα II) απαιτούν από τα κράτη μέλη να συνεργάζονται και να δημιουργούν σημαντική προστιθέμενη αξία για την ΕΕ. Ευρωπαϊκό πρόγραμμα επανεγκατάστασης Κάθε κράτος μέλος μπορεί να εισπράττει επίσης, κάθε δύο έτη, συμπληρωματικό ποσό βάσει κατ’ αποκοπή ποσού 6 000 ευρώ για κάθε πρόσωπο που επανεγκαθίσταται, το οποίο προσαυξάνεται σε 10 000 ευρώ για κοινές προτεραιότητες (όπως τα περιφερειακά προγράμματα προστασίας) και ευάλωτες ομάδες ατόμων. Προϋπολογισμός Το χρηματοδοτικό κονδύλιο για την υλοποίηση του ταμείου για την περίοδο 2014-2020 ορίστηκε αρχικά στα 3,137 δισ. ευρώ και στη συνέχεια υπερδιπλασιάστηκε, κυρίως λόγω της μεταναστευτικής κρίσης της περιόδου 2015/2016. Λεπτομέρειες σχετικά με την εφαρμογή του Ταμείου μπορούν να βρεθούν στον κανονισμό (ΕΕ) αριθ. 514/2014 (βλέπε σύνοψη). Η αναίτια εισβολή της Ρωσίας στην Ουκρανία τον Φεβρουάριο του 2022 οδήγησε σε μαζική προσέλευση εκτοπισμένων ανθρώπων από την Ουκρανία σε πολλά κράτη μέλη, ασκώντας νέα πίεση στους οικονομικούς πόρους των κρατών μελών για την κάλυψη των επιτακτικών αναγκών της μετανάστευσης, της διαχείρισης των συνόρων και της ασφάλειας. Ο τροποποιητικός κανονισμός (ΕΕ) 2022/585 προσφέρει ευελιξία, επιτρέποντας την κατ’ εξαίρεση χρήση των αδιάθετων ποσών που διατίθενται στα κράτη μέλη από το TAME για την περίοδο 2014-2020 για να τα βοηθήσει να αντιμετωπίσουν νέες ή απρόβλεπτες περιστάσεις σε σχέση με τη διαχείριση του ασύλου και της μετανάστευσης. Επιπλέον, παρατείνει επίσης την περίοδο υλοποίησης των Ταμείων Εσωτερικών Υποθέσεων για το διάστημα 2014-2020 κατά ένα έτος. Η απόφαση (ΕΕ) 2022/1928 επιβεβαιώνει τη συμμετοχή της Ιρλανδίας στον κανονισμό (ΕΕ) 2022/585. Ο κανονισμός (ΕΕ) 2021/1147 θέσπισε ένα νέο ΤΑΜΕ για την περίοδο 2021-2027 (βλέπε σύνοψη). Η απόφαση (ΕΕ) 2022/507 επιβεβαιώνει τη συμμετοχή της Ιρλανδίας στον κανονισμό (ΕΕ) 2021/1147.